b'\n_START_ARTICLE_\nL\xc3\xa4nsi-Berliini\n_START_SECTION_\nL\xc3\xa4nsi-Berliinin asema laillisesti ja k\xc3\xa4yt\xc3\xa4nn\xc3\xb6ss\xc3\xa4\n_START_PARAGRAPH_\nSaksan liittotasavalta piti koko Berliini\xc3\xa4 omana osavaltionaan, jollainen kaupungin l\xc3\xa4nsiosa k\xc3\xa4yt\xc3\xa4nn\xc3\xb6ss\xc3\xa4 olikin. _NEWLINE_My\xc3\xb6s voittajavaltojen kesken Berliinin oikeudellinen status oli kiistanalainen. _NEWLINE_L\xc3\xa4nsiliittoutuneiden tulkinnan mukaan koko Berliiniss\xc3\xa4 ylint\xc3\xa4 valtaa k\xc3\xa4yttiv\xc3\xa4t nelj\xc3\xa4 miehitysvaltaa eik\xc3\xa4 kumpikaan Saksa. Sek\xc3\xa4 It\xc3\xa4-Saksa ett\xc3\xa4 Neuvostoliitto puolestaan katsoivat, ett\xc3\xa4 It\xc3\xa4-Berliini kuului DDR:n alueeseen ja ett\xc3\xa4 miehitystila jatkui ainoastaan L\xc3\xa4nsi-Berliiniss\xc3\xa4. _NEWLINE_K\xc3\xa4yt\xc3\xa4nn\xc3\xb6ss\xc3\xa4 l\xc3\xa4nsiliittoutuneet eiv\xc3\xa4t kuitenkaan en\xc3\xa4\xc3\xa4 Saksan liittotasavallan itsen\xc3\xa4istytty\xc3\xa4 juuri puuttuneet L\xc3\xa4nsi-Berliinin hallintoon, vaikka yh\xc3\xa4 yll\xc3\xa4pitiv\xc3\xa4tkin siell\xc3\xa4 sotav\xc3\xa4enosastoja. L\xc3\xa4nsi-Berliinill\xc3\xa4 oli oma parlamenttinsa ja pormestarinsa, jotka p\xc3\xa4\xc3\xa4ttiv\xc3\xa4t my\xc3\xb6s lains\xc3\xa4\xc3\xa4d\xc3\xa4nn\xc3\xb6st\xc3\xa4, mutta periaatteessa toimivat vain liittoutuneiden suostumuksella._NEWLINE_Vuonna 1971 l\xc3\xa4nsiliittoutuneet ja Neuvostoliitto tekiv\xc3\xa4t L\xc3\xa4nsi-Berliinin asemaa koskevan nelj\xc3\xa4n vallan sopimuksen, jolla kaupungin laillista asemaa pyrittiin edes jossakin m\xc3\xa4\xc3\xa4rin selkiytt\xc3\xa4m\xc3\xa4\xc3\xa4n. Sen mukaan L\xc3\xa4nsi-Berliini\xc3\xa4 ei pidetty osana Saksan liittotasavaltaa, mutta tunnustettiin sen ja liittotasavallan v\xc3\xa4linen \xe2\x80\x9dl\xc3\xa4heinen yhteys\xe2\x80\x9d. Sopimuksella pyrittiin my\xc3\xb6s varmistamaan kulkuyhteydet L\xc3\xa4nsi-Berliinin ja Saksan liittotasavallan v\xc3\xa4lill\xc3\xa4._NEWLINE_Kansainv\xc3\xa4lisist\xc3\xa4 sopimuksista seurasi kuitenkin, ett\xc3\xa4 Saksan liittotasavallan perustuslaki (Grundgesetz) ei ollut voimassa L\xc3\xa4nsi-Berliiniss\xc3\xa4. _NEWLINE_My\xc3\xb6sk\xc3\xa4\xc3\xa4n mitk\xc3\xa4\xc3\xa4n liittop\xc3\xa4ivien s\xc3\xa4\xc3\xa4t\xc3\xa4m\xc3\xa4t lait eiv\xc3\xa4t tulleet voimaan L\xc3\xa4nsi-Berliiniss\xc3\xa4, ennen kuin L\xc3\xa4nsi-Berliinin parlamentti oli ne erikseen hyv\xc3\xa4ksynyt. L\xc3\xa4nsi-Berliinist\xc3\xa4 valittiin edustajia liittop\xc3\xa4iville, mutta n\xc3\xa4ill\xc3\xa4 edustajilla ei ollut siell\xc3\xa4 \xc3\xa4\xc3\xa4nioikeutta. Vuoden 1971 sopimuksessa sanottiin nimenomaan, ett\xc3\xa4 liittop\xc3\xa4iv\xc3\xa4t eiv\xc3\xa4t saaneet kokoontua L\xc3\xa4nsi-Berliiniss\xc3\xa4, vaikka sit\xc3\xa4 ennen ne olivat usein niin tehneet._NEWLINE_Saksan liittotasavallan ja L\xc3\xa4nsi-Berliinin v\xc3\xa4lill\xc3\xa4 oli vapaa liikkumisoikeus sik\xc3\xa4li kuin maantieteelliset olosuhteet eiv\xc3\xa4t sit\xc3\xa4 est\xc3\xa4neet. Kulku n\xc3\xa4iden v\xc3\xa4lill\xc3\xa4 oli sallittua tiettyj\xc3\xa4 reittej\xc3\xa4 pitkin. Jokainen ulkomaalainen, joka oli saanut Saksan liittotasavallan viisumin, oli oikeutettu matkustamaan my\xc3\xb6s L\xc3\xa4nsi-Berliiniin, mik\xc3\xa4 viisumissa erikseen mainittiinkin. Saksan demokraattisen tasavallan yll\xc3\xa4pit\xc3\xa4m\xc3\xa4t rajamuodollisuudet kuitenkin hidastivat maaliikennett\xc3\xa4, mink\xc3\xa4 vuoksi varsin suuri osa L\xc3\xa4nsi-Berliinin ja Saksan liittotasavallan v\xc3\xa4lisest\xc3\xa4 liikenteest\xc3\xa4 tapahtui lentoteitse. Kansainv\xc3\xa4lisiss\xc3\xa4 sopimuksissa kuitenkin kiellettiin saksalaisia lentoyhti\xc3\xb6it\xc3\xa4 kuten l\xc3\xa4nsisaksalaista Lufthansaa sek\xc3\xa4 it\xc3\xa4saksalaista Interflugia lent\xc3\xa4m\xc3\xa4st\xc3\xa4 L\xc3\xa4nsi-Berliiniin, joten lentoliikenne oli kokonaisuudessaan yhdysvaltalaisten, brittil\xc3\xa4isten ja ranskalaisten lentoyhti\xc3\xb6iden hallussa._NEWLINE_L\xc3\xa4nsiberliinil\xc3\xa4iset olivat Saksan liittotasavallan kansalaisia, mutta heid\xc3\xa4t oli vapautettu asevelvollisuudesta. Osittain t\xc3\xa4st\xc3\xa4 syyst\xc3\xa4 kaupunkiin muuttikin suuri joukko nuoria erilaisten vastakulttuurien kannattajia. L\xc3\xa4nsiberliinil\xc3\xa4isten henkil\xc3\xb6llisyystodistuksissa ei ollut Saksan liittotasavallan vaakunaa. Vuoden 1971 nelj\xc3\xa4n vallan sopimuksen mukaan l\xc3\xa4nsiberliinil\xc3\xa4iset saivat my\xc3\xb6s esimerkiksi urheilukilpailuissa muodostaa yhteisen joukkueen Saksan liittotasavallan kanssa._NEWLINE_L\xc3\xa4nsi-Berliinill\xc3\xa4 oli oma postilaitos, joka kuitenkin k\xc3\xa4yt\xc3\xa4nn\xc3\xb6ss\xc3\xa4 toimi l\xc3\xa4heisess\xc3\xa4 yhteydess\xc3\xa4 liittotasavallan postilaitoksen kanssa. My\xc3\xb6s kansainv\xc3\xa4lisess\xc3\xa4 puhelinliikenteess\xc3\xa4 L\xc3\xa4nsi-Berliinill\xc3\xa4 oli sama suuntanumero (49) kuin liittotasavallalla, mihin liittyi paikkakuntakohtainen suuntanumero (0)30._NEWLINE_Kansainv\xc3\xa4lisiss\xc3\xa4 sopimuksissa, jotka Saksan liittotasavalta allekirjoitti vuoden 1971 j\xc3\xa4lkeen, oli s\xc3\xa4\xc3\xa4nn\xc3\xb6llisesti nelj\xc3\xa4n vallan sopimukseen viittaava erityinen L\xc3\xa4nsi-Berliinin lauseke, joka koski sit\xc3\xa4, mill\xc3\xa4 ehdolla sopimus voitiin saattaa voimaan my\xc3\xb6s L\xc3\xa4nsi-Berliini\xc3\xa4 koskevaksi.'